Foutlose Djokovic het sy oog op 10de titelNovak Djokovic het sy oog op nog ’n titel in Melbourne. Foto: Patrick Hamilton/Belga via AFP. Foutloos. Dit is dalk die beste woord om Novak Djokovic se vertoning in die kwarteindstryd van die Australiese Ope teen Andrey Rublev te beskryf. Die Serwiese ster het binne ŉ oogwink die wedstryd met 6-1, 6-2 en 6-4 gewen om vir sy tiende halfeindstryd in Melbourne te kwalifiseer. Laat ons nie doekies omdraai nie – Rublev was eintlik magteloos teen die voormalige wêreldnommereenspeler se aanslag. En ons praat hier van ŉ speler wat die sesde plek op die ATP-ranglys beklee. Hoewel winderige toestande houespel effens bemoeilik het, het Djokovic steeds 14 kishoue afgevuur en sy teenstander soos ŉ vlakhaas op die baan rondgejaag. Tog was hy vol lof vir Rublev gewees. “In die geheel glo ek nie dat die eerste twee stelle ŉ getroue weerspieëling van die wedstryd was nie. Daar was ŉ paar naelbytoomblikke en Andrey is ŉ baie talentvolle speler. Veral sy voorhandspel en spoed oor die baan maak van hom ŉ baie gevaarlike teenstander,” het Djokovic gesê. Die Serwiër het vroeër aangevoer dat sy vierderondewedstryd teen Alex de Minaur sy beste vertoning in ŉ lang tyd was. “Ek sou sê dat my vertoning in hierdie wedstryd kort op die hakke van die De Minaur-kragmeting volg. Ek is mal daaroor om op hierdie baan te speel. Ja, ŉ mens moes by die winderige toestande aanpas, maar ek was op my beste in die belangrike oomblikke van die wedstryd en dit maak my baie trots.” Through to his 1️⃣0️⃣th semi-final appearance in Melbourne ????@DjokerNole cruises past Rublev 6-1 6-2 6-4.@AustralianOpen | #AusOpen pic.twitter.com/lN2D3sYjVn — ATP Tour (@atptour) January 25, 2023 Hy sal volgende teen die VSA se Tommy Paul te staan kom – ŉ speler wat vir sy eerste Grand Slam-halfeindstryd gekwalifiseer het. “Tommy het nie veel om te verloor nie. Ek onthou toe ek in my eerste groot halfeindstryd in aksie was; ŉ mens speel met baie vryheid. Maar as ek speel soos wat ek in die afgelope twee wedstryde gespeel het, het ek ŉ goeie kans om na die eindstryd deur te dring.” Ja-nee, Novak Djokovic verloor nie sommer ŉ tenniswedstryd in Australië nie.